Document ID: 32000D0778

Απόφαση του Συμβουλίου
της 20ής Νοεμβρίου 2000
για τη σύναψη ανταλλαγής επιστολών μεταξύ της Ευρωπαϊκής Κοινότητας και της πρώην Γιουγκοσλαβικής Δημοκρατίας της Μακεδονίας σχετικά με την αναστολή του τίτλου ΙΙ περί εμπορικών και συναφών με το εμπόριο διατάξεων της συμφωνίας συνεργασίας μεταξύ της Ευρωπαϊκής Κοινότητας και της πρώην Γιουγκοσλαβικής Δημοκρατίας της Μακεδονίας
(2000/778/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133 σε συνδυασμό με το άρθρο 300, παράγραφος 2, δεύτερο εδάφιο,
την πρόταση της Επιτροπής,
Εκτιμώντας τα ακόλουθα:
(1) Στις 29 Απριλίου 1997, υπογράφηκε, υπό μορφήν ανταλλαγής επιστολών, συμφωνία συνεργασίας μεταξύ της Ευρωπαϊκής Κοινότητας και της πρώην Γιουγκοσλαβικής Δημοκρατίας της Μακεδονίας(1), η οποία άρχισε να ισχύει την 1η Ιανουαρίου 1998.
(2) Ο κανονισμός (ΕΚ) αριθ. 2007/2000 του Συμβουλίου, της 18ης Σεπτεμβρίου 2000, για την εισαγωγή εκτάκτων εμπορικών μέτρων για χώρες και εδάφη που συμμετέχουν ή συνδέονται με τη διαδικασία σταθεροποίησης και σύνδεσης της Ευρωπαϊκής Ένωσης(2), δεν εφαρμόζεται για τις εισαγωγές στην Κοινότητα προϊόντων, καταγωγής πρώην Γιουγκοσλαβικής Δημοκρατίας της Μακεδονίας, με εξαίρεση τις εισαγωγές οίνου.
(3) Με τον κανονισμό (ΕΚ) αριθ. 2563/2000 του Συμβουλίου(3) για την τροποποίηση του κανονισμού (ΕΚ) αριθ. 2007/2000, παραχωρήθηκε στην πρώην Γιουγκοσλαβική Δημοκρατία της Μακεδονίας το ισοδύναμο βελτιωμένων αυτόνομων εμπορικών προτιμήσεων, δυνάμει του κανονισμού (ΕΚ) αριθ. 2007/2000, με εξαίρεση τις παραχωρήσεις για τον οίνο.
(4) Κατά συνέπεια, οι εμπορικές διατάξεις και τα συναφή παραρτήματα της συμφωνίας συνεργασίας είναι ανάγκη να ανασταλούν ώστε να εφαρμοστούν στην πρώην Γιουγκοσλαβική Δημοκρατία της Μακεδονίας οι βελτιωμένες αυτόνομες εμπορικές προτιμήσεις δυνάμει του κανονισμού (ΕΚ) αριθ. 2007/2000,
ΑΠΟΦΑΣΙΖΕΙ:
Άρθρο 1
Η ανταλλαγή επιστολών μεταξύ της Ευρωπαϊκής Κοινότητας και της πρώην Γιουγκοσλαβικής Δημοκρατίας της Μακεδονίας σχετικά με την αναστολή του τίτλου ΙΙ για το εμπόριο και τις συναφείς με το εμπόριο διατάξεις της συμφωνίας συνεργασίας μεταξύ της Ευρωπαϊκής Κοινότητας και της πρώην Γιουγκοσλαβικής Δημοκρατίας της Μακεδονίας, εγκρίνεται εξ ονόματος της Κοινότητας.
Η αναστολή εφαρμόζεται από την ημερομηνία εφαρμογής του κανονισμού (ΕΚ) αριθ. 2563/2000 του Συμβουλίου για την τροποποίηση του κανονισμού (ΕΚ) αριθ. 2007/2000.
Επισυνάπτεται το κείμενο της ανταλλαγής επιστολών.
Άρθρο 2
Ο Πρόεδρος του Συμβουλίου εξουσιοδοτείται να ορίσει το πρόσωπο ή τα πρόσωπα που είναι αρμόδια να υπογράψουν την ανταλλαγή επιστολών, δεσμεύοντας την Κοινότητα.
Άρθρο 3
Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.
Βρυξέλλες, 20 Νοεμβρίου 2000.

Labels: 18
3
15
5